**imagini (fragil)**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ei întindeau mâini mici mâinilor mele

şi spuneau: hai

erau zile grele şi orbecăiam să aflu drumul

dincolo de toate zilele şi nopţile noastre

ei ştiau întotdeauna şi spuneau: hai

într-o dimineaţă sau amiază

a luat fiecare curajul acesta şi cerul

şi s-a dus

am privit în urma trenului

până când a fost numai

o fotografie a unei lumi

ce se rupea de ochiul meu diluându-se

…………….

tu erai o vorbă despre care spuneau pescăruşi

vrăbii şi un receptor ce atârna în gol

în gara ca o construcţie de foi de ziar

pe podeaua căreia vreun pictor bun

a desenat în relief bănci şi din loc în loc

urme de paşi

ţi-am strigat: ai puf de nori pe obraz

nu l-ai şters – era înţeles că vara aceea

mergând îndărăt

ne tulbura pe amândoi

te-am luat de mână

şi am pornit spre încolţirea ierbii

şi a brânduşelor în valea copilăriei

pătată mult, alb, cu sufletele altor

şi altor visători

\_

Copyright Mariana Fulger